CELEX: 32021D0149
Language: fi
Date: 2020-11-17 00:00:00
Title: Komission päätös (EU) 2021/149, annettu 17 päivänä marraskuuta 2020, valtiontuesta SA.50707 2019/C (ex 2018/FC) – Espanja – Air Nostrumin lentokaluston uusiminen (tiedoksiannettu numerolla C(2020) 7913) (Ainoastaan espanjankielinen teksti on todistusvoimainen) (ETA:n kannalta merkityksellinen teksti)

9.2.2021   
               
               
                  FI
               
               
                  Euroopan unionin virallinen lehti
               
               
                  L 45/2
               
            
         KOMISSION PÄÄTÖS (EU) 2021/149,
         annettu 17 päivänä marraskuuta 2020,
         valtiontuesta SA.50707 2019/C (ex 2018/FC) – Espanja – Air Nostrumin lentokaluston uusiminen
         
            
               (tiedoksiannettu numerolla C(2020) 7913)
            
         
         (Ainoastaan espanjankielinen teksti on todistusvoimainen)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen ja erityisesti sen 108 artiklan 2 kohdan ensimmäisen alakohdan,
         sekä katsoo seuraavaa:
         1.   MENETTELY
         
         
                     (1)
                  
                  
                     Komissio vastaanotti 26 päivänä helmikuuta 2018 Ryanairilta kantelun, jonka mukaan Valencian itsehallintoalueen hallitus oli myöntänyt sääntöjenvastaista valtiontukea espanjalaiselle alueelliselle lentoyhtiölle Air Nostrum Líneas Aéreas del Mediterráneo SA:lle, jäljempänä ’Air Nostrum’, lentokaluston uusimiseen. Kantelu kirjattiin rekisteriin viitteellä SA.50707 (2018/FC).
                  
               
                     (2)
                  
                  
                     Komissio ilmoitti Espanjalle 17 päivänä huhtikuuta 2018 vastaanottaneensa kantelun väitetystä Air Nostrum -yhtiölle myönnetystä valtiontuesta. Espanja toimitti alustavat huomautuksensa 18 päivänä toukokuuta 2018. Komissio pyysi lisätietoja 11 päivänä kesäkuuta 2018 ja 3 päivänä lokakuuta 2018 lähetetyillä pyynnöillä, joihin Espanja vastasi 27 päivänä heinäkuuta 2018 ja 27 päivänä joulukuuta 2018. Komissio tiedusteli 8 päivänä huhtikuuta 2019 Espanjalta, oliko vuonna 2018 myönnetty tuki jo maksettu. Valencian itsehallintoalueen hallitus ilmoitti 26 päivänä huhtikuuta 2019 päivätyssä kirjeessään, että väitettyä tukea ei ollut maksettu. Komission yksiköt tapasivat 2 päivänä heinäkuuta 2019 kolme Valencian itsehallintoalueen hallituksen edustajaa. Espanja toimitti 26 päivänä heinäkuuta 2019 lisätietoja väitetystä tukitoimenpiteestä.
                  
               
                     (3)
                  
                  
                     Komissio teki 28 päivänä lokakuuta 2019 päätöksen, jäljempänä ’menettelyn aloittamispäätös vuodelta 2019’, SEUT-sopimuksen 108 artiklan 2 kohdassa tarkoitetun muodollisen tutkintamenettelyn aloittamisesta. Muodollinen tutkintamenettely kirjattiin rekisteriin viitteellä SA.50707 (2019/C).
                  
               
                     (4)
                  
                  
                     Menettelyn aloittamispäätös vuodelta 2019 julkaistiin Euroopan unionin virallisessa lehdessä20 päivänä joulukuuta 2019 (1). Komissio kehotti asianomaisia esittämään huomautuksensa kuukauden kuluessa julkaisupäivästä.
                  
               
                     (5)
                  
                  
                     Komissio sai 26 päivänä joulukuuta 2019 Espanjan huomautukset menettelyn aloittamispäätöksestä vuodelta 2019. Komissio sai huomautuksia kolmansilta osapuolilta eli Ryanairilta 13 päivänä tammikuuta 2020 ja Air Nostrumilta 3 päivänä helmikuuta 2020. Komissio antoi Air Nostrumille 11 päivänä maaliskuuta 2020 lisätietoja menettelyn aloittamispäätöksestä vuodelta 2019 sen laillisten edustajien kanssa käydyn puhelinkeskustelun yhteydessä. Espanja vastasi Ryanairin huomautuksiin 30 päivänä huhtikuuta 2020.
                  
               
                     (6)
                  
                  
                     Air Nostrum ilmoitti 31 päivänä heinäkuuta 2020 päivätyllä kirjeellä Valencian itsehallintoalueen hallitukselle päätöksestään luopua tuesta lentokalustonsa uusimiseen. Espanja ilmoitti 7 päivänä elokuuta 2020 päivätyllä kirjeellä komission yksiköille, että tuesta on luovuttu ja että Espanjan viranomaiset ovat tämän hyväksyneet. Espanja korosti 7 päivänä elokuuta 2020 päivätyssä kirjeessään, että tukea ei ole koskaan maksettu.
                  
               2.   TOIMENPITEEN KUVAUS
         
         2.1   Tutkinnan tausta ja tuensaaja
         
         
                     (7)
                  
                  
                     Air Nostrum on Valenciassa kotipaikkaansa pitävä lentoyhtiö, jolla on noin 1 400 työntekijää Valencian itsehallintoalueella. Sen vuotuinen liikevaihto on yli 400 miljoonaa euroa. Air Nostrum on Valencian neljänneksi suurin lentoyhtiö ja Espanjan suurin alueellinen siviili-ilmailuyhtiö, joka toimii nimellä Iberia Regional Air Nostrum.
                  
               
                     (8)
                  
                  
                     Vuonna 2019 lähes kaksi kolmasosaa Air Nostrumin kalustosta oli uusimpia Bombardier CRJ-1000 -koneita. Vuosina 2009–2019 Air Nostrumin kalustoa lisättiin useita kertoja ja sen kokoonpanoa muutettiin niin, että vanhojen konemallien määrää (erityisesti CRJ-200 ja CRJ-900) vähennettiin ja korvatiin niitä uusimmilla CRJ-1000-mallin koneilla. Kaksi ensimmäistä CRJ-1000-mallin konetta hankittiin Air Nostrumin kalustoon vuonna 2010. Vuoden 2012 lopussa kalustoon kuului jo kymmenen CRJ-1000-mallin konetta. Air Nostrumin kalustoon hankittiin lisää CRJ-1000-mallin koneita vuosina 2016, 2017 ja 2018.
                  
               2.2   Air Nostrumille mahdollisesti myönnetty valtiontuki
         
         
                     (9)
                  
                  
                     Air Nostrum lähetti 9 päivänä maaliskuuta 2017 Valencian itsehallintoalueen hallitukselle kirjeen, jossa se ilmoitti investointisuunnitelmistaan lentokalustonsa laajentamiseksi ja uusimiseksi ja pyysi taloudellista tukea uusien ja ympäristöystävällisempien lentokoneiden hankintaan. Air Nostrum haki enintään 15 miljoonan euron avustusta, jota se ei maksaisi takaisin.
                  
               
                     (10)
                  
                  
                     Valencian itsehallintoalueen hallitus päätti tukea Air Nostrumin lentokaluston uudistamisohjelmaa taloudellisesti myöntämällä enintään 9 miljoonan euron suoran avustuksen kymmenen CRJ-1000-malli koneen hankintaan kolmen vuoden aikana (2018, 2019 ja 2020). Espanjan mukaan Air Nostrumin investointisuunnitelmat sopivat Valencian itsehallintoalueen hallituksen asialistalle talouden vauhdittamiseksi ja alueen kestävän kehityksen parantamiseksi. (2)
                     
                  
               
                     (11)
                  
                  
                     Tuki myönnettiin vuosille 2018 ja 2019. Valencian itsehallintoalueen hallitus sisällytti vuosien 2018 ja 2019 talousarvioihin Air Nostrumin hyväksi ohjeellisen 3 miljoonan euron suuruisen vuotuisen tuen. Valencian itsehallintoalueen hallituksen ja Air Nostrumin väliset yhteistyösopimukset (joita suoria investointiavustuksia koskevassa Espanjan lainsäädännössä edellytetään) allekirjoitettiin 25 päivänä lokakuuta 2018 ja 31 päivänä toukokuuta 2019. Vuosien 2018 ja 2019 tukia ei ole maksettu, kuten Valencian itsehallintoalueen hallitus on vahvistanut (ks. johdanto-osan 6 kappale).
                  
               3.   TUKITOIMENPITEEN KUMOAMINEN
         
         
                     (12)
                  
                  
                     Air Nostrum ilmoitti 31 päivänä heinäkuuta 2020 päivätyllä kirjeellä Valencian itsehallintoalueen hallitukselle päätöksestään muuttaa investointisuunnitelmiaan covid-19-pandemian vuoksi. Air Nostrum luopui lentokalustonsa uudistamiseen tarkoitetusta tuesta, jonka Valencian itsehallintoalueen hallitus oli myöntänyt Valencian itsehallintoalueen hallituksen ja Air Nostrumin välillä tehtyjen vuosia 2018 ja 2019 koskevien yhteistyösopimusten nojalla.
                  
               
                     (13)
                  
                  
                     Valencian alueen valtiovarain- ja talousministeriö hyväksyi 5 päivänä elokuuta 2020 tekemällään päätöksellä Air Nostrumin luopumisen lentokaluston uusimiseen myönnetystä tuesta.
                  
               
                     (14)
                  
                  
                     Koska Air Nostrum luopui tuesta 31 päivänä heinäkuuta 2020 ja Valencian itsehallintoalueen hallitus on tämän hyväksynyt, Espanja ilmoitti 7 päivänä elokuuta 2020 komission yksiköille tukitoimenpiteen kumoamisesta ja tuen maksamatta jättämisestä (ks. johdanto-osan 6 kappale). Aloitettu 9 miljoonan euron suuruista tukitoimenpidettä koskeva muodollinen tutkintamenettely on tämän seurauksena jäänyt vaille kohdetta.
                  
               4.   PÄÄTELMÄ
         
         
                     (15)
                  
                  
                     SEUT-sopimuksen 108 artiklan 2 kohdassa määrätyllä menettelyllä ei ole enää kohdetta, koska Air Nostrum on luopunut tuesta 31 päivänä heinäkuuta 2020 ja Espanja on kumonnut tukitoimenpiteen, minkä vuoksi menettely olisi lopetettava,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            SEUT-sopimuksen 108 artiklan 2 kohdan nojalla 28 päivänä lokakuuta 2019 aloitettu muodollinen tutkintamenettely, joka koskee Espanjan Air Nostrum -yhtiölle myöntämää tukea, on jäänyt vaille kohdetta ja se lopetetaan.
         
         
            2 artikla
            Tämä päätös on osoitettu Espanjan kuningaskunnalle.
         
         
            Tehty Brysselissä 17 päivänä marraskuuta 2020.
            
               
                  Komission puolesta
               
               Margrethe VESTAGER
               
                  Komission jäsen
               
            
         
         
            (1)  EUVL C 429, 20.12.2019, s. 4.
         
            (2)  Valencian alueen valtiovarain- ja talousministeriö oli hyväksynyt vuosiksi 2017–2027 toimintasuunnitelman Valencian talousmallin muuttamiseksi ja vuosiksi 2018–2020 strategisen avustussuunnitelman, jonka strategisena tavoitteena on ”edistää siirtymistä talousmalliin, joka perustuu osaamiseen, innovointiin ja ulkomaailmalle avautumiseen” ja jossa noudatetaan ympäristön, tuotannon ja sosiaalisen kestävyyden periaatteita.